Izvor: N1

Uoči posete Aleksandra Vučića Trsteniku, lokalni preduzetnik i član Narodne stranke Bojan Petrović je na društvenim mrežama najavio da će predsedniku postaviti nekoliko pitanja. Međutim, Petrović za N1 kaže da je u tome sprečen. Tvrdi da ga je, kada je krenuo na skup, presrela policija i privela, iako je u automobilu bio sa maloletnim sinom.

Objavom na Fejsbuku, Bojan Petrović nije krio da je za predsednika Aleksandra Vučića spremio pitanja. Za N1 kaže da je hteo da pita kada će u rešavanje kosovoskog problema uključiti opoziciju i šta će biti sa fabrikom Prva petoletka. Međutim, Petrović tvrdi da je u toj nameri sprečen.

"Sa svojim sinom sam krenuo kolima, zaustavili su me na nekih 100 metara od fabrike, rekli su mi da mi auto nije ispravan, da su mi kucani brojevi na motoru, sa službenikom policije i sa njihovim kolima pod pratnjom sam odvežen u policijsku stanicu Trstenik na ispitivanje auta i na moje ispitivanje. Inače, policajci su bili korektni, oni su vršili svoj posao, rekli su mi da su dobili naređenje da mora da obave tako", rekao je Petrović.

Nakon policijske kontrole, Petrović tvrdi da je utvrđeno da mu je auto potpuno ispravan.

"Ovo danas što se desilo u Trsteniku ima političku pozadinu, bio sam sprečen tamo da prisustvujem. Ja sam bio žrtva političke pozadine i pisanja na društvenim mrežama, ali nikad nikog nisam stvarno vređao, uvek sam iznosio realno stanje stvari kakvo je u Trsteniku", kaže on.

Iz Narodne stranke su osudili privođenje Petrovića, a inspektorima u Trsteniku koji rade na ovom slučaju su poručili da profesionalno rade svoj posao.

"A predsedniku Srbije poručujem - Vučiću, ti možeš da uhapsiš Bojana, možeš da uhapsiš još nekog Bojana, a ne možeš da uhapsiš pet miliona ljudi, a da ti ne postave pitanje ili si bar prekasno počeo da hapsiš. Prošlo ti je već sedam godina, nemaš još mnogo vremena", poručio je potpredsednik Narodne stranke Zdravko Ponoš.

Inače, Petrović je, najavljujući odlazak na skup, napisao i da će predsedniku postaviti ista pitanja koja je ranije postavljao i Draganu Đilasu.